Andrij Ljubka

Andrij Ljubka (ukrainsk: Андрій Любка, født 3. desember 1987 i Riga, Latvia) er en ukrainsk poet, prosaforfatter, essayist og oversetter.​ Han vokste opp i Vynohradiv i det sørvestlige Ukraina, der han begynte å skrive i 8-årsalderen.

Biografi 
Forfatteren ble uteksaminert fra Mukachevo militære skole og utdannet ved Uzjhorod nasjonale universitet, hvor han studerte ukrainsk filologi. Han har også en mastergrad i balkanstudier fra universitetet i Warszawa (2014), og er særlig interessert i kultur og litteratur fra Balkan. 

Ljubka var en aktiv deltaker i den ukrainske oransjerevolusjonen i 2004, og støttet Jusjtsjenko. Under presidentvalget i Belarus i 2006 fungerte han som valgobservatør, og tilhørte presidentkandidat Aljaksandr Milinkjevitsj’ gruppe av rådgivere. Etter å ha deltatt i protester der, tilbrakte han 15 dager i belarusisk fengsel før han ble utvist fra landet. Han var også aktiv under verdighetsrevolusjonen (euromajdan), og tilbrakte store deler av desember 2013 på Majdanplassen i Kyiv. Han har skrevet om politiske hendelser i Ukraina siden den gang. 

Etter Russlands invasjon av Ukraina 2022 hadde Ljubka fram til 12. mai 2023 finansiert 149 kjøretøyer til den ukrainske hæren gjennom private pengeinnsamlinger. Han har også besøkt fronten en rekke ganger 

Ljubka er gift med oversetteren Julija Ljubka (som blant annet har oversatt A Novel of Zelda til ukrainsk). De har en datter (født 2020) og bor for tiden i Uzjhorod.

Forfatterskap 
Ljubka har skrevet fire diktsamlinger, fire novellesamlinger, tre romaner og én essaysamling. Verkene hans er oversatt til fjorten språk (2023). Han har reist over hele Europa og til Brasil for å delta på litterære arrangementer og festivaler. Ljubka arbeider for den internasjonale poesifestivalen Meridian Czernowitz, og er medlem av PEN Ukraina.

I tillegg har han skrevet for ukrainske og europeiske tidsskrifter, aviser og medier som Nowa Europa Wschodnia / New Eastern Europe og Radio Free Europe/Radio Liberty.

Karbid 
Romanen Karbid handler om den alkoholiserte historielæreren Tys, og bokas tittel henspeiler på kallenavnet elevene hans har gitt ham; Tys har nemlig en tendens til å «slippe luft» i klasserommet, og flatulensen hans lukter som kalsiumkarbid. Samtidig gir tittelen et nikk til Voltaires satiriske roman Candide fra 1759. Sjangermessig er romanen en satirisk tragikomedie. På overflaten er mye av humoren ganske grotesk, men under ligger omstendigheter som ofte er dypt tragiske.

Fortellingen foregår i den fiktive småbyen Vedmediv, som ligger i Karpato-Ukraina helt vest i Ukraina. Historien begynner med at Tys på vei hjem etter en kveld på byen faller ned i kloakken - og der nede i det stinkende mørket får han en lysende idé: hva med å grave en tunnel til Ungarn som alle Ukrainas 40 millioner innbyggere kan gå gjennom og dermed tvinge EU til å akseptere dem som medlemmer? En så strålende plan er jo nødt til å lykkes!

Den overbegeistrede patrioten forstår at han ikke kan klare noe slikt alene, og ender etterhvert opp med en gruppe medsammensvorne: Icarus, smugler av bensin og sigaretter, «Karpatenes geni» som smugler illegale rusmidler og mennesker, den gamle kirkegårdsgraveren Ychi samt Vedmedivs borgermester Zoltan Bartok (som begynte sin karriere med å stjele toalettpapir). De inkluderer også den lokale rettslegen Ulyana Kruk med kallenavnet «Succubus», en femme fatale som sper på inntektene ved hjelp av organsmugling.

Konspiratørene dekker over byggevirksomheten ved å erklære at de skal bygge «Enhetens fontene» på byens sentrale torg, en konstruksjon som skal avdukes på Ukrainas uavhengighetsdag 24. august. Men Tys' idealistiske ønske om å snikintegrere hele Ukrainas befolkning i EU er lite populær hos de andre. De ønsker tvert imot å beholde grensen, som utgjør grunnlaget for deres smuglerinntekter.

Poesi 
 Åtte måneder med schizofreni (Вісім місяців шизофренії). Uzjhorod 2007.
 Terrorisme (ТЕРОРИЗМ). Uzjhorod 2008.
 Førti spenn pluss driks (Сорок баксів плюс чайові). Chernivtsi 2012.
 Notaufnahme. Tysk oversettelse av dikt av Team BAES-low-lectured. BAES, Innsbruck 2012.
 Før eksplosjonen vil vi kysse (Перед вибухом поцілуємося) (sammen med DJ Dimka Special-K) 2012.

Prosa 
 Killer (КІЛЕР. Збірка історій), noveller. Lviv, Piramida, 2012. 2. utvidete utgave Killer+. Knyhy-XXI / Meridian Czernowitz 2018.
 Morder. Oversatt til polsk av Bohdan Zadura, Biuro literackie, Wroclaw 2013.
 Å sove med kvinner (Спати з жінками), essays. Chernivtsi, Knyhy-XXI / Meridian Czernowitz 2014.
 Karbid (Карбід), roman. Chernivtsi, Knyhy-XXI / Meridian Czernowitz 2015. Polsk oversettelse av Bohdan Zadura. Warsztaty Kułtury, Lublin 2016. Engelsk oversettelse av Reilly Costigan-Humes og Isaac Stackhouse Wheeler, London 2020. Litauisk oversettelse av Donata Rinkevičienė, Sofoklis, Vilnius 2021.
 Et rom for sorg (Кімната для печалі), noveller. Chernivtsi, Knyhy-XXI / Meridian Czernowitz 2016.
 Pokój do smutku. Polsk oversettelse av Bohdan Zadura, Lublin 2018.
 Saudade (Саудаде), noveller. Chernivtsi, Knyhy-XXI / Meridian Czernowitz 2017 (noveller).
 Blikket ditt, Cio-Cio-San (Твій погляд, Чіо-Чіо-сан), roman. Knyhy-XXI / Meridian Czernowitz 2018.

 Som redaktør 
Andrij Ljubka har (sammen med Evgenia Lopata) vært redaktør for antologien Krigstilstanden (2023). Den engelske oversettelsen inkluderer essays av 35 ukrainske forfattere.

 Oversettelser 
Ljubka har oversatt litteratur fra polsk, kroatisk, serbisk, bosnisk og engelsk.
Fra polsk
 Bohdan Zadura: Natteliv (ukrainsk tittel: Нічне життя). Piramida, Lviv (2012)
 Bohdan Zadura: Verst bak (ukrainsk tittel: Найгірше позаду). Knyhy-XXI, Chernivtsi (2015)
 Lidia Ostałowska: Farby wodne (ukrainsk tittel: Акварелі). Knyhy-XXI, Chernivtsi (2014)

Fra serbisk
 Srđan Valjarevič: Комо. Knyhy-XXI, Chernivtsi (2016)
 Svetislav Basara: Syklistenes konspirasjon (ukrainsk tittel: Фама про велесопедистів). Knyhy-XXI, Chernivtsi (2017)

Fra bosnisk

 Muahrem Bazdulj: Konsert.'' Knyhy-XXI, Chernivtsi (2018)

Utmerkelser 
 Yuri Shevelov-prisen fra den ukrainske PEN-klubben for Saudade (2017)
 Kovaliv-stiftelsens litteraturpris (2017)
 Kyivs laurbærkrans (2011)

Litteratur
 P. M. Khodanych, Art. Lyubka, Andriy, i: Encyclopedia of Modern Ukraine vol. 18 (2017) s. 306, også online.
 Reilly Costigan-Humes, ukrainsk litteraturs Boy Wonder Goes West, i: The Odessa Review January Issue 2018, også online.

Referanser

Eksterne lenker
 
 

Ukrainske forfattere
personer fra Riga
personer fra Berehove rajon i Zakarpatska oblast
personer fra den russisk-ukrainske krig